भारत में स्वाइन फ्लू का बढ़ा कहर, अबतक 812 मौतें | Instant ख़बर
भारत में स्वाइन फ्लू का बढ़ा कहर, अबतक 812 मौतें
नई दिल्ली। देश भर में स्वाइन फ्लू से मरने वालों का आंकड़ा 800 के पार चला गया है, जबकि 13 हजार से ज्यादा लोगों के इस जानलेवा बीमारी से संक्रमित हैं। स्वास्थ्य मंत्रालय के आंकड़ों के अनुसार अब तक इस बीमारी से 812 की मौत हो गई है, जबकि 13, 688 लोग इसकी चपेट में आ चुके हैं।
गौरतलब है कि इससे पहले शनिवार को स्वास्थ्य मंत्रालय ने बताया था कि 20 फरवरी तक स्वाइन फ्लू के 12,963 मामले सामने आए हैं, जबकि 774 लोगों की मौत हो गई है। मंत्रालय के एक वरिष्ठ अधिकारी ने बताया कि शनिवार के मुकाबले रविवार को एन1एच1 वायरस की चपेट में आने वाले लोगों की संख्या में गिरावट आई है।
राजस्थान में स्वाइन फ्लू से सात और लोगों की मौत हुई है, जिससे राज्य में इस वायरस से मरने वालों की कुल संख्या 212 हो गई है, जबकि एक जनवरी से अब तक कुल 4,318 लोग इसकी चपेट में आए हैं। इसके अलावा महाराष्ट्र में भी सात लोगों की मौत स्वाइन फ्लू से हो गई, जिससे राज्य में इस वायरस से मरने वालों की संख्या 99 हो गई है। वहीं, जम्मू-कश्मीर में एक मौत से स्वाइन फ्लू से मरने वालों की संख्या पांच हो गई है, जबकि अब तक 119 लोग इसकी चपेट में आए हैं।